Predkladacia správa

Doposiaľ platné pravidlá tvorby a hospodárenia so štátnymi hmotnými rezervami ustanovené v Koncepcii rozvoja štátnych hmotných rezerv schválenej uznesením vlády Slovenskej republiky č. 642 zo dňa 29. septembra 1998 bránia efektívnemu výkonu činností s uvedenými účelovo určenými majetkovými hodnotami štátu a vyžadujú si systémovú zmenu v súčasnej štruktúre a riadení štátnych hmotných rezerv.

Vzhľadom na uvedené a v nadväznosti na znenie úlohy č. 6 na II. štvrťrok 2004 v Pláne rokovaní Bezpečnostnej rady Slovenskej republiky na rok 2004 schválenom uznesením Bezpečnostnej rady Slovenskej republiky č. 25 zo dňa 2. marca 2004 bol rozanalyzovaný aktuálny ekonomický a právny stav oblasti štátnych hmotných rezerv s ohľadom na súčasné bezpečnostné prostredie Slovenskej republiky a zo záverov predmetnej analýzy jednoznačne vyplýva potreba prehodnotenia a vytvorenia nových materiálnych podmienok na riešenie najmä nevojenských krízových situácií. 

Navrhované znenia Koncepcie štátnych hmotných rezerv  predkladá systémové riešenie zamerané na tvorbu a hospodárenie so štátnymi hmotnými rezervami so zreteľom na

•	koncentrovanie právneho a ekonomického postavenia mobilizačných rezerv a pohotovostných zásob na úkor hmotných rezerv prehodnotením ich štrukturálnej a množstevnej skladby a 
•	plnenie záväzku Slovenskej republiky pre vstup do EÚ v oblasti tvorby núdzových zásob ropy a vybraných ropných produktov so zabezpečením výstavby a následnej ochrany skladovacích kapacít pre núdzové zásoby ropy a ropných produktov ako objektov osobitnej dôležitosti.